REGOLAMENT TAL-KUMMISSJONI (KE) Nru 1242/2008
tat-8 ta’ Diċembru 2008
li jistabbilixxi tipoloġija Komunitarja għal azjendi agrikoli
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill 79/65/KEE tal-15 ta’ Ġunju 1965 li jistabbilixxi netwerk għall-ġbir ta’ informazzjoni ta’ kontabbiltà dwar id-dħul u l-operazzjoni kummerċjali ta’ azjendi agrikoli fil-Komunità Ekonomika Ewropea (1), u b'mod partikolari l-Artikoli 4(4), 6(2), u 7(3) tiegħu,
Billi:
(1)
Fil-Komunità s-sistemi u l-istrutturi tal-produzzjoni huma differenti ħafna. Sabiex l-analiżi tal-karatteristiċi strutturali tal-azjendi agrikoli u r-riżultati ekonomiċi tagħhom issir iżjed faċli, ġiet stabbilita klassifikazzjoni adattata u omoġenja tal-azjendi agrikoli skont id-daqs u t-tipi ekonomiċi ta' biedja permezz tad-Deċiżjoni tal-Kummissjoni 85/377/KEE tas-7 ta’ Ġunju 1985 li tistabbilixxi tipoloġija Komunitarja għal azjendi agrikoli (2).
(2)
It-tipoloġija Komunitarja teħtieġ li tiġi rranġata b’tali mod li gruppi omoġenji ta’ azjendi jkunu jistgħu jinġabru flimkien bi grad ikbar jew iżgħar ta' aggregazzjoni u li jkunu jistgħu jitqabblu s-sitwazzjonijiet tal-azjendi.
(3)
Minħabba l-importanza dejjem tikber għad-dħul tal-bdiewa ta’ attivitajiet oħrajn ta’ qligħ li huma relatati direttament mal-azjenda minbarra l-attivitajiet agrikoli tal-azjenda, fit-tipoloġija Komunitarja trid tiġi inkluża varjabbli ta’ klassifikazzjoni li tirrifletti l-importanza ta’ attivitajiet oħrajn ta’ qligħ (OGA) li huma relatati direttament mal-azjenda.
(4)
Biex jintlaħqu l-għanijiet stabbiliti fl-Artikoli 4(1), 6(1)(b) u 7(2) tar-Regolament 79/65/KEE, iridu jiġu stabbiliti r-regoli ta’ implimentazzjoni għat-tipoloġija Komunitarja. Barra minn hekk, it-tipoloġija Komunitarja għandha tapplika għall-azjendi li jibagħtu prospetti bl-użu ta’ dejta ta’ kontabbiltà miġbura permezz tar-Rettikolat tad-Dettalji għall-Kontabbiltà tar-Razzett (Netwerk Komunitarju ta’ Informazzjoni dwar il-Kontabbiltà tal-Farms) (FADN).
(5)
Skont l-Anness IV tar-Regolament (KE) Nru 1166/2008 tal-Parlament Ewropew u tal-Kunsill tad-19 ta’ Novembru 2008 dwar l-istħarriġiet dwar l-istruttura tal-farms u dwar il-metodi tal-produzzjoni agrikola u li jħassar ir-Regolament tal-Kunsill (KEE) Nru 571/88 (3), l-istħarriġ dwar l-istruttura tal-farms li jkun sar abbażi ta’ kampjun irid ikun statistikament rappreżentattiv f’termini tat-tip u tad-daqs tal-azjendi agrikoli skont it-tipoloġija Komunitarja. Għalhekk, it-tipoloġija Komunitarja għandha tapplika wkoll għall-azjendi li għalihom tinġabar dejta permezz ta’ stħarriġ dwar l-istruttura tal-farms.
(6)
It-tip ta' biedja u d-daqs ekonomiku tal-azjenda għandhom jiġu determinati abbażi ta’ kriterju ekonomiku li jibqa’ dejjem pożittiv. Għalhekk huwa xieraq li tintuża l-produzzjoni standard. Il-produzzjonijiet standard iridu jiġu stabbiliti skont il-prodott. Il-lista ta’ prodotti li għalihom se jkunu kkalkolati l-produzzjonijiet standard għandha titranġa skont l-intestaturi użati fl-istħarriġ dwar l-istruttura tal-farms stabbilita skont ir-Regolament (KE) Nru 1166/2008. Sabiex l-applikazzjoni tat-tipoloġija tkun tista’ ssir għall-azjendi fl-FADN, trid tiġi stabbilita tabella ta’ korrispondenza bejn l-intestaturi tal-istħarriġ dwar l-istruttura tal-farms u tal-prospett tal-farm mibgħut lura lill-FADN.
(7)
Il-produzzjonijiet standard huma bbażati fuq valuri medji fuq perjodu ta’ referenza ta’ ħames snin, iżda għandhom jiġu aġġornati regolarment biex jitqiesu t-tendenzi ekonomiċi sabiex it-tipoloġija tista’ tkompli tiġi applikata bis-sens. Il-frekwenza tal-aġġornament għandha tkun marbuta mas-snin li fihom isir l-istħarriġ dwar l-istruttura tal-farms.
(8)
Sabiex jitfassal il-pjan tal-għażla tal-azjendi li jibagħtu l-prospetti li se jiġu inklużi fl-FADN tal-2010, jeħtieġ li jkun ipprovdut li t-tipoloġija definita f’dan ir-Regolament tkun diġà applikata fl-istħarriġ dwar l-istruttura tal-farms għall-2007. Barra minn hekk, sabiex ikun żgurat li l-analiżi dwar is-sitwazzjoni tal-azjendi agrikoli kklassifikati skont din it-tipoloġija tkun tista’ titqabbel, irid ikun ipprovdut li din trid tapplika għall-istħarriġ dwar l-istruttura tal-farms u għall-FADN qabel l-2010. Għalhekk jeħtieġ li tiġi inkluża deroga, li tipprovdi li l-produzzjonijiet standard jiġu kkalkolati għall-perjodu ta’ referenza 2004.
(9)
Il-produzzjonijiet standard u d-dejta meħtieġa għall-kalkolu tagħhom għandha tintbagħat lill-Kummissjoni mill-aġenzija intermedjarja maħtura minn kull Stat Membru skont l-Artikolu 6 tar-Regolament 79/65/KEE. Għandu jkun ipprovdut li l-aġenzija intermedjarja tkun tista’ tikkomunika l-informazzjoni rilevanti direttament lill-Kummissjoni permezz ta’ sistema ta’ informazzjoni stabbilita mill-Kummissjoni. Barra minn hekk għandu jkun previst li din is-sistema tkun tippermetti l-iskambju elettroniku tal-informazzjoni meħtieġa abbażi ta’ mudelli disponibbli għall-aġenzija intermedjarja permezz ta’ din is-sistema. Għandu jkun ipprovdut ukoll li l-Kummissjoni tavża lill-Istati Membri bil-kundizzjonijiet ġenerali għall-implimentazzjoni tas-sistema kompjuterizzata permezz tal-Kumitat Komunitarju għan-Netwerk ta’ Informazzjoni dwar il-Kontabbiltà tal-Farms.
(10)
Għal raġunijiet ta’ ċarezza u biex jitqies il-fatt li t-tipoloġija Komunitarja hija miżura ta’ applikazzjoni ġenerali, aktar milli miżura indirizzata għal benefiċjarji speċifiċi, huwa xieraq li d-Deċiżjoni 85/377/KEE tinbidel b’Regolament.
(11)
Il-miżuri previsti f'dan ir-Regolament huma skont l-opinjoni tal-Kumitat Komunitarju għan-Netwerk ta’ Informazzjoni dwar il-Kontabbiltà tal-Farms,
ADOTTAT DAN IR-REGOLAMENT:
Artikolu 1
Is-suġġett u l-ambitu
1. Dan ir-Regolament jistabbilixxi t-“Tipoloġija Komunitarja għall-azjendi agrikoli”, minn hawn ‘il quddiem imsejħa “tipoloġija”, li hija klassifikazzjoni uniformi ta’ azjendi fil-Komunità skont it-tip ta' biedja u d-daqs ekonomiku tagħhom u skont l-importanza tal-attivitajiet l-oħrajn ta' qligħ relatati direttament mal-azjenda.
2. It-tipoloġija għandha tintuża primarjament għall-preżentazzjoni, skont il-klassi tat-tip ta' biedja u tad-daqs ekonomiku, ta' dejta miġbura permezz tal-istħarriġ Komunitarju dwar l-istruttura tal-farms u n-Netwerk Komunitarja ta’ Informazzjoni dwar il-Kontabbiltà tal-Farms.
Artikolu 2
It-tip ta' biedja
1. Għall-finijiet ta' dan ir-Regolament it-“tip ta’ biedja” ta' azjenda għandu jiġi ddeterminat mill-kontribuzzjoni relattiva tal-produzzjoni standard ta’ karatteristiċi differenti ta’ din l-azjenda għall-produzzjoni totali standard tal-azjenda. Il-produzzjoni standard trid tkun kif stabbilit fl-Artikolu 5.
2. It-tipi ta' biedja għandhom jinqasmu skont l-ammont ta' dettall meħtieġ, fi:
(a)
tipi ġenerali ta' biedja,
(b)
tipi prinċipali ta' biedja,
(c)
tipi partikolari ta' biedja.
Il-klassifikazzjoni tal-azjendi skont it-tip ta' biedja għandha tkun kif stabbilita fl-Anness I.
Artikolu 3
Id-daqs ekonomiku tal-azjenda
Id-daqs ekonomiku tal-azjenda għandu jiġi ddeterminat abbażi tal-produzzjoni totali standard tal-azjenda. Din għandha tingħata f'euro. Il-metodu ta’ kalkolu tad-daqs ekonomiku tal-azjenda u l-klassijiet tad-daqs ekonomiku għandu jkun skont kif stabbilit fl-Anness II.
Artikolu 4
L-attivitajiet l-oħrajn ta’ qligħ relatati direttament mal-azjenda
L-importanza tal-attivitajiet l-oħrajn ta’ qligħ relatati direttament mal-azjenda għandha tkun iddeterminata abbażi tal-perċentwali ta' dawk l-attivitajiet l-oħrajn ta' qligħ relatati direttament mal-azjenda fil-produzzjoni finali tal-azjenda. Dan il-proporzjon għandu jkun espress bħala firxa ta’ perċentwali. Dawk il-firxiet ta’ perċentwali għandhom jiġu stabbiliti fil-Parti C tal-Anness III.
Il-produzzjoni finali, id-definizzjoni u l-metodu tal-istima ta’ dak il-proporzjon huma stabbiliti fil-Partijiet A u B tal-Anness III.
Artikolu 5
Il-produzzjoni standard u l-produzzjoni totali standard
1. Għall-għanijiet ta’ dan ir-Regolament, “produzzjoni standard” tfisser il-valur standard tal-produzzjoni grossa.
Il-produzzjoni standard għandha tiġi ddeterminata għal kull reġjun imsemmi fl-Anness IV ta’ dan ir-Regolament u għal kull karatteristika tal-uċuħ u l-bhejjem tal-istħarriġ dwar l-istruttura tal-farm imsemmi fl-Anness II tar-Regolament (KE) Nru 1166/2008.
Il-metodu tal-kalkolu biex jiġu ddeterminati l-produzzjonijiet standard għal kull karetteristika u l-proċeduri għall-ġbir tad-dejta korrispondenti huma stabbiliti fl-Anness IV ta’ dan ir-Regolament.
2. Il-produzzjoni totali standard tal-azjenda għandha tikkorrispondi għas-somma tal-valuri akkwistati għal kull karatteristika billi l-produzzjonijiet standard għal kull unità jiġu mmultiplikati bl-għadd ta' unitajiet korrispondenti.
3. Għall-għanijiet tal-kalkolu tal-produzzjonijiet standard għall-istħarriġ dwar l-istruttura tal-farms għas-sena N, il-“perjodu ta’ referenza” tfisser is-sena N-3 li tkopri l-ħames snin suċċessivi mis-sena N-5 sas-sena N-1.
Il-produzzjonijiet standard għandhom jiġu ddeterminati bl-użu ta’ dejta medja bażika kkalkolata fuq perjodu ta’ referenza ta’ ħames snin imsemmi fl-ewwel subparagrafu. Għandhom jiġu aġġornati biex jitqiesu t-tendenzi ekonomiċi mill-inqas kull meta jsir stħarrig dwar l-istruttura tal-farms.
L-ewwel perjodu ta’ referenza li għalih se jiġu kkalkolati produzzjonijiet standard jikkorrispondi għall-perjodu ta’ referenza 2007 li jkopri s-snin kalendarji 2005, 2006, 2007, 2008 u 2009 jew is-snin ta’ produzzjoni agrikola 2005/06, 2006/07, 2007/08, 2008/09 u 2009/10.
4. B’deroga mill-paragrafu 3, l-Istati Membri għandhom jikkalkolaw il-produzzjonijiet standard għall-perjodu ta’ referenza 2004 għall-karatteristiċi elenkati fl-istħarriġ dwar l-istruttura tal-farms għall-2007 kif iddefinit fir-Regolament tal-Kummissjoni (KE) Nru 204/2006 (4). F’dan il-każ, il-perjodu ta’ referenza għandu jkopri jew is-snin kalendarji 2003, 2004, 2005 jew is-snin ta’ produzzjoni agrikola 2003/04, 2004/05, 2005/06.
Artikolu 6
Trażmissjoni lill-Kummissjoni
1. Il-produzzjonijiet standard u d-dejta msemmija fil-Parti 3 tal-Anness IV għandhom jintbagħtu lill-Kummissjoni (Eurostat) mill-aġenzija intermedjarja maħtura minn kull Stat Membru skont l-Artikolu 6 tar-Regolament 79/65/KEE jew mill-organizzazzjoni li lilha tkun ingħatat din il-ħidma.
2. L-Istati Membri għandhom jibagħtu lill-Kummissjoni, il-produzzjonijiet standard għal perjodu ta’ referenza tas-sena N u d-dejta msemmija fil-Parti 3 tal-Anness IV qabel il-31 ta’ Diċembru tas-sena N+3 jew jekk meħtieġ qabel data tal-għeluq stabbilita mill-Kummissjoni wara li tikkonsulta il-Kumitat Komunitarju dwar in-Netwerk ta’ Informazzjoni dwar il-Kontabbiltà tal-Farms.
Il-produzzjonijiet standard għall-perjodu ta’ referenza 2004 għandhom jintbagħtu lill-Kummissjoni sal-31 ta’ Diċembru 2008.
3. Għat-trażmissjoni tal-produzzjonijiet standard u d-dejta msemmija fil-paragrafu 1, l-Istati Membri għandhom jużaw is-sistemi tal-kompjuter li jippermettu skambji elettroniċi ta’ dokumenti u informazzjoni li jsiru disponibbli mill-Kummissjoni (l-Eurostat) bejnha u l-Istati Membri.
4. Il-Kummissjoni għandha tistabbilixxi l-forma u l-kontenut tad-dokumenti meħtieġa għat-trażmissjoni abbażi ta’ mudelli jew kwestjonarji li jkunu disponibbli permezz tas-sistemi msemmija fil-paragrafu 3. Id-dispożizzjonijiet li għandhom x’jaqsmu mal-attribwiti tad-dejta msemmija fil-paragrafu 1 għandhom jiġu ddefiniti fil-kuntest tal-Kumitat Komunitarju dwar in-Netwerk ta’ Informazzjoni dwar il-Kontabbiltà tal-Farms.
Artikolu 7
Ir-revoka
1. Id-Deċiżjoni 85/377/KEE qed tiġi revokata.
Madankollu, id-Deċiżjoni 85/377/KEE għandha tkompli tapplika sabiex jiġu kklassifikati l-azjendi tan-Netwerk ta’ Informazzjoni dwar il-Kontabbiltà tal-Farms sas-sena ta’ kontabbiltà 2009 inkluża u tal-istħarriġ dwar l-istruttura tal-farms imsemmi fir-Regolament tal-Kunsill (KEE) Nru 571/88 (5) sal-istħarriġ tal-2007 inkluż.
2. Referenzi għad-Deċiżjoni revokata għandhom jitqiesu bħala referenzi għal dan ir-Regolament u għandhom jinqraw skont it-tabella tal-korrelazzjoni fl-Anness V.
Artikolu 8
Dħul fis-seħħ u applikazzjoni
Dan ir-Regolament għandu jidħol fis-seħħ fis-seba' jum mill-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mis-sena ta’ kontabbiltà 2010 għan-Netwerk ta’ Informazzjoni dwar il-Kontabbiltà tal-Farms u għall-istħarriġ dwar l-istruttura tal-farms mill-istħarriġ tal-2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 8 ta’ Diċembru 2008.